Werk- en loonsekerheid steeds swak | Maroela Media
Werk- en loonsekerheid het in die tweede kwartaal van 2016 swak gebly, vasgevang binne ŉ arbeidsomgewing van dalende werk- en loonsekerheid wat sedert 2011 al byna ses jaar lank voortduur.
Dít is volgens die kwartaallikse Solidariteit-ETM Arbeidsmarkindeks (AMI), opgestel in samewerking met ETM Analytics, wat Maandag bekendgestel is.
Die AMI, ŉ indeks van werknemersvertroue, arbeidsbekostigbaarheid en die ETM sakesiklus-indeks, het marginaal van ŉ opwaarts hersiene 41,2 in die eerste kwartaal van 2016 tot 42,1 in die tweede kwartaal van 2016 gestyg. Ingevolge die AMI is 50 die gelykbreekpunt tussen stygende en dalende werk- en loonsekerheid.
Volgens Gerhard van Onselen, ekonomiese navorser by die Solidariteit Navorsingsinstituut (SNI), dui die indeks daarop dat moeilike arbeidsomstandighede in Suid-Afrika voortduur. “Terwyl daar aanduidings is dat die bekostigbaarheid van arbeid moontlik in die siklus ŉ omkeerpunt bereik het, wat verligting vir werknemers kan bring, sal so ŉ omdraai eers in die opvolgende kwartale bevestig kan word,” het Van Onselen gesê.
Die indeks vorm deel van die jongste uitgawe van die Suid-Afrikaanse Arbeidsmarkrapport. In dié uitgawe word kwessies soos sogenaamde Skandinawiese sosialisme, Suid-Afrika se swak kapitaalvorming sedert 2007/08 sowel as inflasie bespreek. ŉ Breër makro-ekonomiese oorsig word ook verskaf.
Solidariteit Solidariteit Navorsingsinstituut
Moord op DA-raadslid: Verdagte glo ANC-raadslid